Diari Oficial de la Generalitat Valenciana


Sumari del DOGV 5104, del 30-09-2005 (2005/10338)

RESOLUCIÓ de 2 de setembre de 2005, de la Direcció General de Qualitat Ambiental, per la qual es modifica l'autorització ambiental integrada atorgada a l'empresa Cerámica Saloni, SA per a les instal·lacions de fabricació de paviment i revestiment ceràmic al terme municipal de Sant Joan de Moró (Castelló).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5104

Data del DOGV
:   30-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10169


Data del document
:   02-09-2005

Organisme emissor
:   Conselleria de Territori i Habitatge

Tipus de document
:   Resolució

Anàlisi jurídica

 Descriptors 

:   * Sant Joan de Moró
    * empresa privada
    * ceràmica
    * edifici industrial

RESOLUCIÓ de 2 de setembre de 2005, de la Direcció General de Qualitat Ambiental, per la qual es modifica l'autorització ambiental integrada atorgada a l'empresa Cerámica Saloni, SA per a les instal·lacions de fabricació de paviment i revestiment ceràmic al terme municipal de Sant Joan de Moró (Castelló). [2005/M10771]
  
Vist l'expedient 12/03 IPPC, instruït a instància de l'empresa Cerámica Saloni, SA s'emet la present resolució de conformitat amb els següents,
  
Antecedents de fet
  
1. Amb data 1 de febrer de 2005, el director general de Qualitat Ambiental dicta una resolució per la qual es concedix l'autorització ambiental integrada a Cerámica Saloni, SA, amb el número 015-05/AAI/CV, per a les seues instal·lacions de fabricació de paviment i revestiment ceràmic, que s'han de portar a terme a l'establiment situat a la carretera de l'Alcora, km 17 del municipi de Sant Joan de Moró (Castelló).
  
2. Amb data 4 de maig de 2005, es rep informe de la Confederació Hidrogràfica del Xúquer en el qual s'indica l'existència de contradiccions entre l'autorització ambiental integrada i la documentació que apareix en aquest organisme.
  
En l'annex I de l'autorització ambiental integrada s'indica que les aigües sanitàries es canalitzen a l'embassament de Maria Cristina, després del procés de depuració biològica a les instal·lacions de la mateixa fàbrica. Mentre que per part de la Confederació es comprova que està justificada tècnicament la inexistència d'abocament d'aigües residuals domèstiques a llit, sòl o subsòl i consta en l'expedient el certificat, emés per l'Ajuntament de Sant Joan de Moró, de la connexió de les aigües domèstiques a col·lector existent que comunica amb l'estació de bombament, la qual les canalitza a l'EDAR del municipi, amb data 19 de juny de 2003.
  
3. Amb data 24 de maig de 2005 es dóna audiència a l'interessat, i es presenta amb data 7 de juny de 2005 escrit en el qual s'indica que les aigües residuals domèstiques estan connectades al col·lector existent que comunica amb l'estació de bombament, la qual les canalitza a l'EDAR del municipi de Sant Joan de Moró, i s'adjunta còpia del certificat emés per l'Ajuntament de la dita connexió.
  
Fonaments de dret
  
1. D'acord amb l'article 26 de la Llei 16/2002, de Prevenció i Control Integrats de la Contaminació, l'autorització ambiental integrada podrà ser modificada d'ofici quan l'organisme de conca, conforme al que establix la legislació d'aigües, estime que hi ha circumstàncies que justifiquen la revisió o la modificació d'aquesta quant a abocaments al domini públic hidràulic de conques intercomunitàries.
  
2. A la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, correspon a la Direcció General de Qualitat Ambiental exercir les competències en matèria de prevenció i control integrats de la contaminació.
  
Vist tot el que antecedix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, i fent ús de les atribucions que em conferix el Reglament orgànic i funcional de la Conselleria Territori i Habitatge, resolc:
  
Primer
  
Modificar la Resolució d'1 de febrer de 2005 per la qual es concedix l'autorització ambiental integrada a l'empresa Cerámica Saloni, SA en els aspectes següents:
  
En l'annex I, Característiques del projecte, on diu:
  
L'únic abocament realitzat és el d'aigües sanitàries i pluvials que es canalitza a l'embassament de Maria Cristina, després del procés de depuració biològica a les instal·lacions pròpies de la fàbrica.
  
Ha de dir:
  
L'únic abocament realitzat és el d'aigües pluvials que es canalitza a l'embassament de Maria Cristina, ja que les aigües residuals sanitàries es conduïxen a l'EDAR de Sant Joan de Moró a través del col·lector municipal.
  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.